PMIndiaData/PMIndiaSum huggingface dataset:
ରାଷ୍ଟ୍ରୀୟ ସ୍ୱାସ୍ଥ୍ୟ ମିଶନର ଅଗ୍ରଗତି ସମୀକ୍ଷା କଲେ କେନ୍ଦ୍ର କ୍ୟାବିନେଟ

ରାଷ୍ଟ୍ରୀୟ ସ୍ୱାସ୍ଥ୍ୟ ମିଶନ (ଏନଏଚଏମ)ର ଅଗ୍ରଗତି ଏବଂ ନୂତନ ପ୍ରୟାସ ତଥା ଏନଏଚଏମର କ୍ଷମତା ସମ୍ପନ୍ନ କାର୍ଯ୍ୟକ୍ରମ ସମିତି ଓ ମିଶନ ପରିଚାଳନା ଗୋଷ୍ଠୀର ନିଷ୍ପତ୍ତି ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଯାଇଥିଲା । ପ୍ରମୁଖ ବିଶେଷତ୍ୱ : ଏନଏଚଏମ ଅନ୍ତର୍ଗତ ଗତ 5 ବର୍ଷ ଏବଂ 2017-18 ବର୍ଷରେ ହାସଲ ଉପଲବ୍ଧିଗୁଡ଼ିକ ହେଲା : 2014-16 କାଳରେ ମାତୃ ମୃତ୍ୟୁ ଅନୁପାତ (ଏମଏମଆର) 2.7 ପ୍ରତିଶତ ହ୍ରାସ ପାଇ 130 ହୋଯାଇଥିଲା, ଯେତେବେଳେ କି 2010-12 ରେ ଏହି ଅନୁପାତ 178 ଥିଲା । ଶିଶୁ ମୃତ୍ୟୁ ହାର (ଆଇଏମଆର) 2011ରେ 44 ତୁଳନାରେ 2016ରେ ହ୍ରାସ ପାଇ 34 ହୋଇଯାଇଥିଲା । 2015 ଏବଂ 2018 ମାଧ୍ୟରେ ଶିଶୁ ମୃତ୍ୟୁ ହାରରେ ବାର୍ଷିକ ହ୍ରାସ ହାର 8.1 ପ୍ରତିଶତ ଥିଲା । 5 ବର୍ଷରୁ କମ ଶିଶୁଙ୍କ ମୃତ୍ୟୁ ହାର (ୟୁ5ଏମଆର) 2011ରେ 55 ଥିବା ବେଳେ 2016ରେ ହ୍ରାସ ପାଇ 39ରେ ପହଁଚିଥିଲା । 2015-16ରେ ୟୁ5ଏମଆରରେ ବାର୍ଷିକ ହ୍ରାସ ହାର 9.3 ପ୍ରତିଶତ ଥିଲା । ମୋଟ ପ୍ରଜନନ ହାର (ଟିଏଫଆର) 2011ରେ 2.3 ପ୍ରତିଶତ ତୁଳନାରେ 2016ରେ ହ୍ରାସ ପାଇ 2.3 ପ୍ରତିଶତରେ ପହଁଚିଥିଲା । 2011-16 ଅବଧିରେ ଟିଏଫଆରରେ ହ୍ରାସର ବାର୍ଷିକ ଚକ୍ରବୃଦ୍ଧି ହାର 1.7 ପ୍ରତିଶତ ରହିଥିଲା । ବିଭିନ୍ନ ରୋଗ ସଂକ୍ରାନ୍ତ ସ୍ୱାସ୍ଥ୍ୟ ସଂକେତରେ ସୁଧାର ପରିଲକ୍ଷିତ ହୋଇଛି, ଉଦାହରଣସ୍ୱରୂପ:- (1) 2016ରେ ମ୍ୟାଲେରିଆରେ ସମ୍ପର୍କରେ ବାର୍ଷିକ ପରଜୀବୀ ମାମଲା (ଏପିଆଇ) 0.84 ଥିଲା । ଏହା 2011ରେ 1.10 ଥିଲା । 2017ରେ ମ୍ୟାଲେରିଆ ଆକ୍ରାନ୍ତଙ୍କ ସଂଖ୍ୟାରେ 30 ପ୍ରତିଶତ ହ୍ରାସ ଦେଖାଦେଇଥିଲା ଏବଂ ମ୍ୟାଲେରିଆ କାରଣରୁ ହେଉଥିବା ମୃତ୍ୟୁରେ 70 ପ୍ରତିଶତ ପର୍ଯ୍ୟନ୍ତ ହ୍ରାସ ହୋଇଥିଲା । (2) ପ୍ରତି 1 ଲକ୍ଷ ଜନସଂଖ୍ୟାରେ ଯକ୍ଷ୍ମା ଆକ୍ରାନ୍ତଙ୍କ ସଂଖ୍ୟା 2017ରେ ହ୍ରାସ ପାଇ 204ରେ ପହଁଚିଥିଲା । ଏହା 2013ରେ 234 ଥିଲା । 2016ର 211 ତୁଳାନରେ 2017ରେ ପ୍ରତି 1 ଲକ୍ଷ ଜନସଂଖ୍ୟାରେ ଯକ୍ଷ୍ମା ରୋଗ ହ୍ରାସ ପାଇ 204ରେ ପହଁଚିଥିଲା । 2017ରେ ଯକ୍ଷ୍ମା କାରଣରୁ ମୃତ୍ୟୁ ଘଟଣା ପ୍ରତି 1 ଲକ୍ଷ ଜନସଂଖ୍ୟାରେ ହ୍ରାସ ପାଇ 21ରେ ପହଁଚିଥିଲା, ଯାହା 2016ରେ 32 ଥିଲା । (3) ପ୍ରତି 1 ଲକ୍ଷ ଜନସଂଖ୍ୟା ମଧ୍ୟରୁ ଜଣେ କୁଷ୍ଠ ରୋଗୀର ଲକ୍ଷ୍ୟ ଜାତୀୟ ସ୍ତରରେ ହାସଲ କରାଯାଇସାରିଛି । 2017ରେ 554 ତୁଳନାରେ କୁଷ୍ଠ ରୋଗକୁ ସମାପ୍ତ କରିଥିବା ଜିଲ୍ଲାଗୁଡ଼ିକର ସଂଖ୍ୟା ମାର୍ଚ୍ଚ, 2018ରେ ବୃଦ୍ଧି ପାଇ 571 ହୋଇଯାଇଛି । (4) ପ୍ରତ୍ୟେକ ବ୍ଲକ୍ରେ ପ୍ରତି 10 ହଜାର ଜନସଂଖ୍ୟାରେ କଳା ଜ୍ୱର ରୋଗ ହ୍ରାସ ପାଇ 01 ହୋଇଯାଇଥିଲା । 10,000ର ଜନସଂଖ୍ୟାରେ ଗୋଟିଏରୁ ଅଧିକ କଳାଜ୍ୱର ମାମଲା ଥିବା ବ୍ଲକଗୁଡ଼ିକର ସଂଖ୍ୟା 2017ରେ ହ୍ରାସ ପାଇ 72ରେ ପହଁଚିଥିଲା, ଯେତେବେଳେ ଏହି ସଂଖ୍ୟା 2016ରେ 94 ଥିଲା । (5) ତମାଖୁ ସେବନରେ ହ୍ରାସ ଅଣାଯାଇ ଚାରିଟି ପ୍ରମୁଖ ଅଣ-ସଂକ୍ରମଣକାରୀ ରୋଗ (ଏସିଡି)-କର୍କଟ, ମଧୁମେହ, ପକ୍ଷାଘାତ ଏବଂ ହୃଦରୋଗ ତଥା ଫୁସଫୁସର ଗୁରୁତର ରୋଗରେ ହ୍ରାସ ଆଣିବାର ଲକ୍ଷ୍ୟ ହାସଲ କରାଯାଇଛି । ତମାଖୁ ବ୍ୟବହାରରେ ହାରାହାରି 6 ପ୍ରତିଶତ ହ୍ରାସ ଦେଖାଦେଇଛି ଏବଂ ଏହି ବ୍ୟବହାର ହ୍ରାସ ପାଇ 2016-17ରେ 28.6 ପ୍ରତିଶତ ହୋଇଯାଇଛି, ଯେତେବେଳେ କି 2009-10ରେ ତମାଖୁ ସେବନର ପ୍ରତିଶତ 34.6 ପ୍ରତିଶତ ଥିଲା ।
ତାମିଲନାଡ଼ୁର ପୂର୍ବତନ ମୁଖ୍ୟମନ୍ତ୍ରୀ ଡ. ଏମ କରୁଣାନିଧିଙ୍କ ବିୟୋଗରେ ଶୋକ ବ୍ୟକ୍ତ କଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବୈଠକରେ ତାମିଲନାଡ଼ୁର ପୂର୍ବତନ ମୁଖ୍ୟମନ୍ତ୍ରୀ ଡ. ଏମ କରୁଣାନିଧିଙ୍କ ବିୟୋଗରେ ଶୋକ ବ୍ୟକ୍ତ କରାଯାଇଥିଲା । ଚେନ୍ନାଇର କାବେରୀ ହସପିଟାଲରେ 7 ଅଗଷ୍ଟ 2018ରେ ତାଙ୍କର ପରଲୋକ ଘଟିଥିଲା । ତାଙ୍କ ସ୍ମୃତିରେ କ୍ୟାବିନେଟରେ ଦୁଇ ମିନିଟର ନିରବତା ରକ୍ଷା କରାଯାଇଥିଲା ଏବଂ ଶୋକ ପ୍ରସ୍ତାବ ପାସ କରାଯାଇଥିଲା । ପ୍ରସ୍ତାବର ମୂଳ ପାଠ ନିମ୍ନପ୍ରକାରର ଅଟେ : “କ୍ୟାବିନେଟ ତାମିଲନାଡ଼ୁର ପୂର୍ବତନ ମୁଖ୍ୟମନ୍ତ୍ରୀ ଡ. ଏମ କରୁଣାନିଧିଙ୍କ ଦୁଃଖଦ ବିୟୋଗରେ ଗଭୀର ଶୋକ ବ୍ୟକ୍ତ କରୁଛନ୍ତି । ତାଙ୍କର ପରଲୋକ 7 ଅଗଷ୍ଟ, 2018ରେ ଚେନ୍ନାଇର କାବେରୀ ହସପିଟାଲରେ ହୋଇଥିଲା । ତାଙ୍କ ବିୟୋଗରେ ଦେଶ ଜଣେ ମହାନ ଏବଂ ପ୍ରତିଷ୍ଠିତ ରାଜନେତାଙ୍କୁ ହରାଇଲା, ଯାହାଙ୍କୁ ସ୍ନେହରେ ‘କଲାଇନାର’ ଭାବେ ସମ୍ବୋଧିତ କରାଯାଉଥିଲା । ତାଙ୍କର ଜନ୍ମ 3 ଜୁନ, 1924ରେ ନାଗପଟ୍ଟିନମ ଜିଲ୍ଲାର ତିରୁକ୍କୁୱଲଇ ଗ୍ରାମରେ ହୋଇଥିଲା । ସେ ତାମିଲନାଡ଼ୁର ରାଜନୀତିରେ ନିଜର ଦୀର୍ଘ କାର୍ଯ୍ୟକାଳ ସମୟରେ ଅନେକ ସାଧାରଣ ଏବଂ ରାଜନୈତିକ ଭାବେ ଗୁରୁତ୍ୱପୂର୍ଣ୍ଣ ପଦପଦବୀରେ ରହି କାର୍ଯ୍ୟ କରିଥିଲେ । ସେ 33 ବର୍ଷ ବୟସରେ 1957 ସାଧାରଣ ନିର୍ବାଚନରେ କୁଲିଥଲଇ ନିର୍ବାଚନ ମଣ୍ଡଳୀରୁ ବିଜୟୀ ହୋଇ ତାମିଲନାଡ଼ୁ ବିଧାନସଭାରେ ପ୍ରବେଶ କରିଥିଲେ । ସେ 1967ରେ ତାମିଲନାଡ଼ୁ ସରକାରରେ ମନ୍ତ୍ରୀ ହୋଇଥିଲେ ଏବଂ ପ୍ରଥମ ଥର ଲାଗି 1969ରେ ତାମିଲନାଡ଼ୁର ମୁଖ୍ୟମନ୍ତ୍ରୀ ହୋଇଥିଲେ । ସେ ପାଞ୍ଚ ଥର ତାମିଲନାଡ଼ୁର ମୁଖ୍ୟମନ୍ତ୍ରୀ ରହିଥିଲେ । ରାଜନୈତିକ ଜୀବନ ବ୍ୟତୀତ ସେ ତାମିଲ ଚଳଚ୍ଚିତ୍ର ଜଗତରେ ଜଣେ ଅତ୍ୟନ୍ତ ଲୋକପ୍ରିୟ ଚିତ୍ରନାଟ୍ୟ ଲେଖକ ମଧ୍ୟ ଥିଲେ । ସେ ଦ୍ରାବିଡ଼ ଆନ୍ଦୋଳନର ଆଦର୍ଶର ପ୍ରଚାର ଲାଗି ଚଳଚ୍ଚିତ୍ରକୁ ମାଧ୍ୟମ କରିଥିଲେ । ଡ. ଏମ କରୁଣାନିଧି ନିଜ ଲେଖା ଏବଂ ବକ୍ତୃତା କୌଶଳ ଲାଗି ମଧ୍ୟ ପ୍ରସିଦ୍ଧ ଥିଲେ । ତାମିଲ ସାହିତ୍ୟରେ ତାଙ୍କର ଯୋଗଦାନ ଅତ୍ୟନ୍ତ ଗଭୀର ଏବଂ ଅଭୂତପୂର୍ବ ଥିଲା । ସେ କବିତା, ଚିତ୍ରନାଟ୍ୟ, ଉପନ୍ୟାସ, ଜୀବନୀ, ନାଟକ, ସମ୍ବାଦ ଏବଂ ଚଳଚ୍ଚିତ୍ର ପାଇଁ ଗୀତ ଲେଖିଥିଲେ । ତାଙ୍କ ବିୟୋଗରେ ତାମିଲନାଡ଼ୁର ଲୋକମାନେ ନିଜର ଲୋକପ୍ରିୟ ନେତାଙ୍କୁ ହରାଇଲେ । ଭାରତ ସରକାର ଏବଂ ସାରା ଦେଶ ପକ୍ଷରୁ କ୍ୟାବିନେଟ ତାଙ୍କର ଶୋକସନ୍ତପ୍ତ ପରିବାର ଏବଂ ତାମିଲନାଡ଼ୁର ଜନତାଙ୍କ ପ୍ରତି ସମବେଦନା ଜଣାଉଛି ।”
ଗୁଜୁରାଟ ସରକାରରେ ମନ୍ତ୍ରୀ ଭାବେ ଶପଥ ନେଇଥିବା ସମସ୍ତଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଛନ୍ତି

ଗୁଜରାଟ ସରକାରରେ ମନ୍ତ୍ରୀ ଭାବେ ଶପଥ ଗ୍ରହଣ କରିଥିବା ସମସ୍ତଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଗୁଜୁରାଟ ସରକାରରେ ମନ୍ତ୍ରୀ ଭାବେ ଶପଥ ନେଇଥିବା ଦଳର ସମସ୍ତ ସହକର୍ମୀଙ୍କୁ ଅଭିନନ୍ଦନ । ଏମାନେ ହେଉଛନ୍ତି ଉଲ୍ଲେଖନୀୟ କାର୍ଯ୍ୟକର୍ତ୍ତା ଯେଉଁମାନେ ନିଜ ଜୀବନକୁ ଜନସେବାରେ ଉତ୍ସର୍ଗ କରିଛନ୍ତି ଏବଂ ଆମ ଦଳର ବିକାଶ ଯୋଜନାକୁ ବିସ୍ତାର କରିଛନ୍ତି । ଆଗାମୀ ଦିନର ସଫଳ କାର୍ଯ୍ୟ ପାଇଁ ଶୁଭେଚ୍ଛା ।
ଭାରତ ଓ ମାଲୱୀ ମଧ୍ୟରେ ପ୍ରତ୍ୟର୍ପଣ ସନ୍ଧିରେ ସ୍ୱାକ୍ଷରକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତ ଏବଂ ମାଲୱୀ ମଧ୍ୟରେ ପ୍ରତ୍ୟର୍ପଣ ସନ୍ଧି କରିବା ଏବଂ ଏହାର ଅନୁମୋଦନକୁ ମଞ୍ଜୁରି ଦେଇଛନ୍ତି । ଏହି ସନ୍ଧି ଜରିଆରେ ଭାରତ ଏବଂ ମାଲୱୀ ମଧ୍ୟରେ ଆତଙ୍କବାଦୀ, ଆର୍ଥିକ ପଳାତକ ଅପରାଧୀ ଏବଂ ଅନ୍ୟ ଅପରାଧୀମାନଙ୍କ ପ୍ରତ୍ୟର୍ପଣ ଲାଗି ଏକ ଆଇନଗତ ଢାଂଚା ପ୍ରସ୍ତୁତ କରାଯାଇପାରିବ ।
ରାଷ୍ଟ୍ରପତି କୋବିନ୍ଦଙ୍କ ସମ୍ମାନାର୍ଥେ ରାତ୍ରୀ ଭୋଜନର ଆୟୋଜନ କରିଥିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦଙ୍କ ସମ୍ମାନାର୍ଥେ ରାତ୍ରୀ ଭୋଜନର ଆୟୋଜନ କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ରାଷ୍ଟ୍ରପତି କୋବିନ୍ଦ ଜୀ ଙ୍କ ସମ୍ମାନାର୍ଥେ ଏକ ରାତ୍ରୀ ଭୋଜନ ଆୟୋଜନ କରିଥିଲି । ଶ୍ରୀମତୀ ଦ୍ରୌପଦୀ ମୁର୍ମୁ ଜୀ, ଭେଙ୍କୟା ଜୀ, ମନ୍ତ୍ରୀଙ୍କ ସମେତ ଅନ୍ୟ ମାନ୍ୟଗଣ୍ୟ ବ୍ୟକ୍ତି ଉପସ୍ଥିତ ଥିଲେ । ଆମେ ମଧ୍ୟ ତୃଣମୂଳ ସ୍ତରର ସଫଳତାପ୍ରାପ୍ତ ବ୍ୟକ୍ତି, ପଦ୍ମ ପୁରସ୍କାର ପ୍ରାପ୍ତ, ଆଦିବାସୀ ସମ୍ପ୍ରଦାୟର ନେତା ତଥା ଅନ୍ୟମାନଙ୍କୁ ସ୍ୱାଗତ କରି ଖୁସି ଅନୁଭବ କରିଥିଲୁ ।” “ରାଷ୍ଟ୍ରପତି କୋବିନ୍ଦଙ୍କ ସମ୍ମାନାର୍ଥେ ରାତ୍ରୀ ଭୋଜନର ଆଉ କିଛି ଝଲକ ।”
ପ୍ରସିଦ୍ଧ ଗାୟକ ଶ୍ରୀ ଭୂପିନ୍ଦର ସିଂହଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରସିଦ୍ଧ ଗାୟକ ଶ୍ରୀ ଭୂପିନ୍ଦର ସିଂହଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବହୁ ଦଶନ୍ଧି ଧରି ସ୍ମରଣୀୟ ଗୀତ ଗାଇଥିବା ଶ୍ରୀ ଭୂପିନ୍ଦର ସିଂହ ଜୀଙ୍କର ପରଲୋକରେ ଦଃଖିତ । ତାଙ୍କର ସଙ୍ଗୀତ ଅନେକ ଲୋକଙ୍କୁ ଆକର୍ଷିତ କରିଥିଲା । ଏହି ଦୁଃଖଦ ସମୟରେ ମୋର ଚିନ୍ତାଧାରା ତାଙ୍କ ପରିବାର ଏବଂ ପ୍ରଶଂସକଙ୍କ ସହ ଅଛି । ଓମ୍ ଶାନ୍ତି ।
ଡଃ ରାଜେନ୍ଦ୍ର ପ୍ରସାଦଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ଭାରତର ପ୍ରଥମ ରାଷ୍ଟ୍ରପତି ଡଃ ରାଜେନ୍ଦ୍ର ପ୍ରସାଦଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଡଃ ରାଜେନ୍ଦ୍ର ପ୍ରସାଦଙ୍କ ଜନ୍ମ ବାର୍ଷିକୀରେ ମୁଁ ଭକ୍ତିପୂତ ଶ୍ରଦ୍ଧାଞ୍ଜଳି ଜଣାଉଛି । ଘଡିସନ୍ଧି ମୁହୂର୍ତ୍ତରେ ତାଙ୍କ ଅନୁପ୍ରେରିତ ନେତୃତ୍ଵ ଦ୍ଵାରା ଆମ ଦେଶ ଅନେକ କିଛି ପାଇଛି ଏବଂ ରାଷ୍ଟ୍ର ତାଙ୍କ ନିକଟରେ ଚିରକୃତଜ୍ଞ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଦେଶରେ ପ୍ରଥମ ଡାକଘର ପେମେଣ୍ଟ ବ୍ୟାଙ୍କ ପ୍ରତିଷ୍ଠା ପ୍ରସ୍ତାବକୁ କେନ୍ଦ୍ର କ୍ୟାବିନେଟର ମଞ୍ଜୁରି,

ଖୋଲିବ ୬୫୦ ପେମେଣ୍ଟ ବ୍ୟାଙ୍କ ଶାଖା ଦେଶରେ ପ୍ରଥମ କରି ଭାରତୀୟ ଡାକ ବିଭାଗ – ଇଣ୍ଡିଆ ପୋଷ୍ଟ ଏକ ରାଷ୍ଟ୍ରାୟତ୍ତ ଉଦ୍ୟୋଗ ଭାବେ ତାର ପେମେଣ୍ଟ ବ୍ୟାଙ୍କ ଖୋଲିବ । ଏ ସଂକ୍ରାନ୍ତ ଏକ ଗୁରୁତ୍ୱପୂର୍ଣ୍ଣ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଭାରତୀୟ ଡାକ ବିଭାଗ ଅଧିନରେ ପ୍ରସ୍ତାବିତ ପେମେଣ୍ଟ ବ୍ୟାଙ୍କ ପରିଚାଳିତ ହେବ ଏବଂ ଏଥିରେ କେନ୍ଦ୍ର ସରକାରଙ୍କର ଶତ ପ୍ରତିଶତ ଇକ୍ୟୁଟି ଅଂଶଧନ ରହିବ । ଏହି ପ୍ରକଳ୍ପରେ ମୋଟ ବ୍ୟୟ ଅଟକଳ ୮୦୦ କୋଟି ଟଙ୍କା ରଖାଯାଇଛି । ଦେଶର ଅନେକ ନାଗରିକ ବିଶେଷକରି ଗ୍ରାମାଂଚଳରେ ବସବାସ କରୁଥିବା ଲୋକଙ୍କ ମଧ୍ୟରୁ ପ୍ରାୟ ୪୦ ପ୍ରତିଶତ – ଯେଉଁମାନେ କି ବ୍ୟାଙ୍କିଙ୍ଗ ସେବାରୁ ବଞ୍ଚିତ – ସେମାନେ ଡାକଘର ପେମେଣ୍ଟ ବ୍ୟାଙ୍କ ଦ୍ୱାରା ବହୁବିଧ ସୁବିଧା ହାସଲ କରିପାରିବେ । ପର୍ଯ୍ୟାୟ କ୍ରମେ ଦେଶର ବିଭିନ୍ନ ଭାଗରେ ଏହି ଡାକ ପେମେଣ୍ଟ ବ୍ୟାଙ୍କ ଖୋଲିବ । ଆସନ୍ତା ବର୍ଷ ମାର୍ଚ୍ଚ ମାସରେ ପ୍ରସ୍ତାବିତ ଡାକଘର ପେମେଣ୍ଟ ବ୍ୟାଙ୍କ ଭାରତୀୟ ରିଜର୍ଭ ବ୍ୟାଙ୍କରୁ ବ୍ୟାଙ୍କିଙ୍ଗ ସେବା ପାଇଁ ଆବଶ୍ୟକ ଲାଇସେନ୍ସ ପ୍ରାପ୍ତ କରିବେ । ସେପ୍ଟେମ୍ବର ୨୦୧୭ ବେଳକୁ ଦେଶରେ ଆନୁଷ୍ଠାନିକ ଭାବେ ଡାକଘର ପେମେଣ୍ଟ ବ୍ୟାଙ୍କ ଖୋଲିବ । ପ୍ରଥମ ପର୍ଯ୍ୟାୟରେ ୬୫୦ ଟି ପେମେଣ୍ଟ ବ୍ୟାଙ୍କ ଶାଖା ଖୋଲାଯିବାର କାର୍ଯ୍ୟକ୍ରମ ରହିଛି । ପ୍ରତ୍ୟେକ ପେମେଣ୍ଟ ବ୍ୟାଙ୍କ ନିକଟସ୍ଥ ଡାକଘର ସହିତ ସଂଲଗ୍ନ ହେବ ଏବଂ ଏଥିରେ ଏଟିଏମ, ମୋବାଇଲ ବ୍ୟାଙ୍କିଙ୍ଗ ସହିତ ଅନ୍ୟାନ୍ୟ ବ୍ୟାଙ୍କିଙ୍ଗ ସୁବିଧା ଉପଲବ୍ଧ ହେବ । ଏଥିଲାଗି ପ୍ରସ୍ତାବିତ ପେମେଣ୍ଟ ବ୍ୟାଙ୍କ ପରିଚାଳନା ପାଇଁ ଆଧୁନିକ ଟେକ୍ନୋଲୋଜି ବ୍ୟବହାର କରାଯିବ । ଏଭଳି ସୁବିଧା ଉପଲବ୍ଧ ହେଲେ ଗ୍ରାମାଂଚଳ ଏବଂ ସହରାଂଚଳରେ ବ୍ୟାଙ୍କିଙ୍ଗ ସୁବିଧା ପାଉନଥିବା ପରିବାରମାନେ ବ୍ୟାଙ୍କ ସୁବିଧା ପାଇବେ ଏବଂ ଦେଶରେ ଆର୍ଥିକ ସମାବେଶନ ହାର ଯଥେଷ୍ଟ ବୃଦ୍ଧି ପାଇବ । ଏହି ଡାକଘର ପେମେଣ୍ଟ ବ୍ୟାଙ୍କ ଜରିଆରେ ବୀମା, ମ୍ୟୁଚୁଆଲ ଫଣ୍ଡ, ପେନସନ ପ୍ରଦାନ, ଋଣ ପ୍ରଦାନ ଭଳି ଅନେକ ସୁବିଧା ଉପଲବ୍ଧ ହେବ । କେବଳ ସେତିକି ନୁହଁ ପେମେଣ୍ଟ ପ୍ରତିଷ୍ଠା ଦ୍ୱାରା ସାମର୍ଥ୍ୟବାନ ଓ ଦକ୍ଷ ବ୍ୟାଙ୍କିଙ୍ଗ ପ୍ରୋଫେସନାଲମାନଙ୍କ ପାଇଁ ନିଯୁକ୍ତିର ନୂଆ ସୁଯୋଗ ସୃଷ୍ଟି ହେବ । ଏହା ବ୍ୟତିତ ଦେଶରେ ଆର୍ଥିକ ସ୍ୱାକ୍ଷରତା ହାର ବୃଦ୍ଧି ପାଇବ ଏବଂ ସ୍ୱଳ୍ପ-ନଗଦ କାରବାର ବ୍ୟବସ୍ଥାକୁ ଅଧିକ ସମ୍ପ୍ରସାରିତ କରିବ ।
ପର୍ଯ୍ୟଟନକୁ ପ୍ରୋତ୍ସାହନ ଦେବା ପାଇଁ ସୀମା ଦର୍ଶନର ଅଂଶବିଶେଷ ଭାବେ ନଡାବେଟ ଓ ଅନ୍ୟ ସୀମାବର୍ତ୍ତୀ ଅଞ୍ଚଳ ଭ୍ରମଣ କରିବାକୁ ନାଗରିକମାନଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପର୍ଯ୍ୟଟନକୁ ପ୍ରୋତ୍ସାହନ ଦେବା ପାଇଁ ସୀମା ଦର୍ଶନର ଅଂଶବିଶେଷ ଭାବେ ନାଗରିକମାନଙ୍କୁ ନଡାବେଟ ଓ ଅନ୍ୟ ସୀମାବର୍ତ୍ତୀ ଅଞ୍ଚଳ ଭ୍ରମଣ କରିବାକୁ ଆହ୍ୱାନ ଦେଇଛନ୍ତି । ପର୍ଯ୍ୟଟନ, ସଂସ୍କୃତି ଓ ଉତ୍ତର ପୂର୍ବାଞ୍ଚଳ ବିକାଶ ମନ୍ତ୍ରୀ ଶ୍ରୀ ଜି କିଶନ ରେଡ୍ଡିଙ୍କ ଟ୍ୱିଟର ପ୍ରତ୍ୟୁତ୍ତର ଦେଇ ପ୍ରଧାନମନ୍ତ୍ରୀ କହିଛନ୍ତି; “ସୀମା ଦର୍ଶନ ପ୍ରକଳ୍ପ ପର୍ଯ୍ୟଟନ କ୍ଷେତ୍ର ସହ ଏକ ନୂତନ ଦିଗନ୍ତ ଯୋଡିଛି । ସୀମାରେ ବସବାସ କରୁଥିବା ବ୍ୟକ୍ତିମାନଙ୍କ ଲଢୁଆ ମନୋଭାବକୁ ପ୍ରଶଂସା କରିବାକୁ ଏହା ସୁଯୋଗ ପ୍ରଦାନ କରିଛି । ନଡାବେଟ ଓ ଅନ୍ୟ ସୀମାବର୍ତ୍ତୀ ଅଞ୍ଚଳ ଭ୍ରମଣ କରିବାକୁ ଆପଣମାନଙ୍କୁ ଆହ୍ୱାନ ଜଣାଉଛି… ।”
ଭାରତ ଓ ସଂଯୁକ୍ତ ଆରବ ଅମିରତନ୍ତ୍ର ମଧ୍ୟରେ ସଡକ ପରିବହନ ଓ ରାଜପଥ ବିକାଶ କ୍ଷେତ୍ରରେ ସହଯୋଗ ନିମନ୍ତେ ବୁଝାମଣାକୁ କ୍ୟାବିନେଟ ମଞ୍ଜୁରି

ସଡ଼କ ପରିବହନ ଓ ରାଜପଥ ବିକାଶ କ୍ଷେତ୍ରରେ ସହଯୋଗ ବୃଦ୍ଧି ନିମନ୍ତେ ଭାରତ ଓ ସଂଯୁକ୍ତ ଆରବ ଅମିରତନ୍ତ୍ର() ମଧ୍ୟରେ ସ୍ୱାକ୍ଷରିତ ହେବାକୁ ଥିବା ବୁଝାମଣା ପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଭାରତର ସଡକ ପରିବହନ ଓ ରାଜପଥ ମନ୍ତ୍ରଣାଳୟ ଏବଂ ୟୁଏଇର ସଂଘୀୟ ଭୂପୃଷ୍ଠ ଓ ସାମୁଦ୍ରିକ ପରିବହନ କର୍ତ୍ତୁପକ୍ଷଙ୍କ ମଧ୍ୟରେ ଏହି ବୁଝାମଣା ସ୍ୱାକ୍ଷରିତ ହେବ । ବୁଝାମଣାପତ୍ର ସ୍ୱାକ୍ଷରିତ ହେଲେ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗ, ଜ୍ଞାନକୌଶଳ ଆଦାନପ୍ରଦାନ ବୃଦ୍ଧି ପାଇବ । ଏହା ଦ୍ୱାରା ଭିତ୍ତିଭୂମି କ୍ଷେତ୍ରରେ ଅଧିକ ନିବେଶ ଓ ଲଜିଷ୍ଟିକ୍ସର ସକ୍ରିୟତା ବୃଦ୍ଧି ଘଟିବ । ଏଥିସହ ଦେଶରେ ନିରାପଦ, ସ୍ୱଳ୍ପବ୍ୟୟ, ସକ୍ରିୟ ଏବଂ ପରିବେଶ ଅନୁକୂଳ ସଡକ ପରିବହନ ବ୍ୟବସ୍ଥାର ବିକାଶ ଘଟିବ । ଏହି ବୁଝାମଣାପତ୍ରର ପ୍ରମୁଖ ବୈଶିଷ୍ଟ୍ୟଗୁଡିକ ହେଲା – କ) ପରିବହନ ପ୍ରଯୁକ୍ତି ଓ ପରିବହନ ନୀତିରେ ଜ୍ଞାନକୌଶଳ ଆଦାନପ୍ରଦାନ ଓ ସହଯୋଗ ବୃଦ୍ଧି ଖ) ସଡକ ଭିତ୍ତିଭୂମି, ପ୍ରଯୁକ୍ତି ଓ ସଡକ/ରାଜପଥ ନିର୍ମାଣ ଓ ରକ୍ଷଣାବେକ୍ଷଣ ଦିଗରେ ଯୋଜନା, ପ୍ରଯୁକ୍ତି ପ୍ରଶାସନ ଓ ପରିଚାଳନା ଗ) ସଡକ ନିରାପତ୍ତା ଯୋଜନା ଲାଗି ସୂଚନା ଓ ଉନ୍ନତ କାର୍ଯ୍ୟାନ୍ୱୟନର ଆଦାନପ୍ରଦାନ ତଥା ସଡ଼କ ଦୁର୍ଘଟଣା ଜନିତ ପ୍ରାଣହାନିକୁ ଯଥେଷ୍ଟ ମାତ୍ରାରେ ହ୍ରାସ କରାଯାଇପାରିବ । ଘ) ୟୁଜର ଫି ପ୍ରସଙ୍ଗ, ଯଥା ଅତ୍ୟାଧୁନିକ ବ୍ୟବସ୍ଥା ପ୍ରଯୁକ୍ତି ଏବଂ ୟୁଜର ଫି ଲେଭି ବ୍ୟବସ୍ଥା ଜରିଆରେ ଟିକସ ଅସୁଲି ଓ ତତସମ୍ପର୍କୀତ ଜ୍ଞାନକୌଶଳ ତଥା ଶ୍ରେଷ୍ଠ କାର୍ଯ୍ୟପ୍ରଣାଳୀ ଜନିତ ସୂଚନା ଆଦାନ ପ୍ରଦାନ ଙ) ସଡ଼କ ଓ ପୋଲ ନିର୍ମାଣ କ୍ଷେତ୍ରରେ ଉନ୍ନତ ପ୍ରଯୁକ୍ତି ଓ ଉପକରଣର ବ୍ୟବହାର ଜନିତ ସୂଚନା ଆଦାନପ୍ରଦାନ ଓ ମିଳିତ ଗବେଷଣା ଚ) ଲଜିଷ୍ଟିକ୍ସ ପାର୍କ, ମାଲ ଲଜିଷ୍ଟିକ୍ସ, ପରିବହନ ପଣ୍ୟାଗାର ଏବଂ ମୂଲ୍ୟଯୁକ୍ତ ସେବା ଜନିତ ସୂଚନା ଆଦାନପ୍ରଦାନ ଓ ସହଯୋଗ । ଏହାଦ୍ୱାରା ନିରବଚ୍ଛିନ୍ନ ଭାବେ ମାଲପରିବହନ ସମ୍ଭବପର ହୋଇପାରିବ ।
ନୂଆ ଗ୍ରାମୀଣ ବାସଗୃହ ଯୋଜନାକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏକ ନୂଆ ଗ୍ରାମାଂଚଳ ବାସଗୃହ ଯୋଜନାକୁ ମଞ୍ଜୁରି ମିଳିଛି । ଏହି ଯୋଜନା ଅଧୀନରେ କେନ୍ଦ୍ର ସରକାର ଗୃହ ଋଣ ଉପରେ ସୁଧ ସବସିଡି ଯୋଗାଇ ଦେବେ । ଗ୍ରାମାଂଚଳର ଯେଉଁ ବାସିନ୍ଦାମାନେ ପ୍ରଧାନମନ୍ତ୍ରୀ ଆବାସ ଯୋଜନା ପିଏମ୍ଏୱାଇ (ଗ୍ରାମୀଣ) ଅଧୀନରେ ଅନ୍ତର୍ଭୂକ୍ତ ହୋଇନପାରିବେ ସେମାନେ ଏହି ନୂଆ ଯୋଜନାରେ ଗୃହ ନିର୍ମାଣ ପାଇଁ ସୁଧ ସବସିଡି ପାଇବେ । ଏହି ଯୋଜନା ଦ୍ୱାରା ଗ୍ରାମାଂଚଳର ଲୋକମାନେ ନୂଆ ଘର ନିର୍ମାଣ କରିପାରିବେ କିମ୍ବା ସେମାନଙ୍କ ପୁରୁଣା ପକ୍କା ଘରର ପରିସର ବୃଦ୍ଧି କରିପାରିବେ । ଏହି ଯୋଜନା ଅଧୀନରେ ଯେଉଁ ହିତାଧିକାରୀମାନେ 2 ଲକ୍ଷ ଟଙ୍କା ପର୍ଯ୍ୟନ୍ତ ଋଣ ନେବେ ସେମାନଙ୍କୁ ସୁଧ ସବସିଡି ଯୋଗାଇ ଦିଆଯିବ । ନେସନାଲ୍ ହାଉସିଂ ବ୍ୟାଙ୍କ ଏହି ଯୋଜନା କାର୍ଯ୍ୟକାରୀ କରିବ । ଏହି ଯୋଜନା ପାଇଁ କେନ୍ଦ୍ର ସରକାର ମୋଟ ଋଣର 3 ପ୍ରତିଶତ ସୁଧ ସବସିଡି ଆକାରରେ ସିଧାସଳଖ ନେସନାଲ୍ ହାଉସିଂ ବ୍ୟାଙ୍କକୁ ଯୋଗାଇ ଦେବେ । ପରେ ଏହି ସଂସ୍ଥା ଅନ୍ୟ ବାଣିଜି୍ୟକ ବ୍ୟାଙ୍କ ଏବଂ ଅଣ-ବ୍ୟାଙ୍କିଙ୍ଗ ଆର୍ଥିକ ସଂସ୍ଥା ପ୍ରଦାନ କରିବେ । ଏହାର ଫଳ ସ୍ୱରୂପ ହିତାଧିକାରୀଙ୍କ ମାସିକ କିସ୍ତି (ଇଏମ୍ଆଇ)ରେ ହ୍ରାସ ଘଟିବ । ଏହି ଯୋଜନା ଅଧୀନରେ ସରକାର ପିଏମ୍ଏୱାଇ-ଜି ଯୋଜନା ସହିତ ସମାନ୍ତରାଳ ଭାବେ ଗ୍ରାମାଂଚଳର ହିତାଧିକାରୀମାନଙ୍କୁ ଆବଶ୍ୟକ ବୈଷୟିକ ସହାୟତା ଯୋଗାଇ ଦେବା ଦିଗରେ ଗୁରୁତ୍ୱପୂର୍ଣ୍ଣ ପଦକ୍ଷେପ ମଧ୍ୟ ଗ୍ରହଣ କରିବେ । ଏହି ନୂଆ ଯୋଜନା ଦ୍ୱାରା ଗ୍ରାମାଂଚଳରେ ଲୋକମାନେ ନିଜର ବାସଗୃହ ନିର୍ମାଣ କରିପାରିବେ । ଏଥିସହିତ ଏହା ଗ୍ରାମାଂଚଳରେ ନିଯୁକ୍ତି ସୁଯୋଗ ମଧ୍ୟ ସୃଷ୍ଟି କରିବାରେ ସହାୟକ ହେବ ।
ପ୍ରଧାନମନ୍ତ୍ରୀଙ୍କ ବଦନଗର ଗସ୍ତ; ସଘନ ମିଶନ ଇନ୍ଦ୍ରଧନୁଷର ଶୁଭାରମ୍ଭ, ସାଧାରଣ ସଭାରେ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନିଜ ପୈତୃକ ସହର ବଦନଗର ଗସ୍ତ କରିଥିଲେ । ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିବା ପରେ ଏହା ବଦନଗରକୁ ତାଙ୍କର ପ୍ରଥମ ଗସ୍ତ ଥିଲା । ସହର ବାସିନ୍ଦା ପ୍ରଧାନମନ୍ତ୍ରୀଙ୍କୁ ସ୍ୱାଗତ ଜଣାଇବା ପାଇଁ ବହୁସଂଖ୍ୟାରେ ରାସ୍ତାର ଦୁଇ ପାର୍ଶ୍ଵରେ ସମବେତ ହୋଇଥିଲେ । ସେ ହଟକେଶ୍ୱର ମନ୍ଦିରରେ ପୂଜାର୍ଚ୍ଚନା କରିଥିଲେ । ପିଲାଦିନେ ପଢ଼ୁଥିବା ସ୍କୁଲ ନିକଟରେ ପ୍ରଧାନମନ୍ତ୍ରୀ କିଛି ସମୟ ପାଇଁ ରହିଥିଲେ । ପ୍ରଧାନମନ୍ତ୍ରୀ ବଦନଗରଠାରେ ଥିବା ଜିଏମଇଆରଏସ ମେଡ଼ିକାଲ କଲେଜକୁ ଗସ୍ତ କରିଥିଲେ ଏବଂ ଏହାକୁ ଜନସାଧାରଣଙ୍କ ଉଦ୍ଦେଶ୍ୟରେ ଉତ୍ସର୍ଗ କରିବା ଲାଗି ଫଳକ ଉଦ୍ଘାଟନ କରିଥିଲେ । ସେ ମଧ୍ୟ କିଛି ସମୟ ପାଇଁ ଛାତ୍ରଛାତ୍ରୀଙ୍କ ସହିତ ମତ ବିନିମୟ କରିଥିଲେ । ଏକ ସାଧାରଣ ସଭାରେ, ପ୍ରଧାନମନ୍ତ୍ରୀ ସଘନ ମିଶନ ଇନ୍ଦ୍ରଧନୁଷର ଶୁଭାରମ୍ଭ କରିଥିଲେ । ଏହି ମିଶନ ଦ୍ୱାରା ପୂର୍ଣ୍ଣ ଟିକାକରଣ ଲକ୍ଷ୍ୟ ହାସଲ ପାଇଁ ପଦକ୍ଷେପକୁ ଆହୁରି ବ୍ୟାପକ କରାଯିବ । ଏହା ମାଧ୍ୟମରେ ସହରାଂଚଳ ଏବଂ କମ୍ ଟିକାକରଣ ହୋଇଥିବା ଅନ୍ୟ ଅଂଚଳ ପ୍ରତି ଅଧିକ ଗୁରୁତ୍ୱ ଦିଆଯିବ । ପ୍ରଧାନମନ୍ତ୍ରୀ ସ୍ୱାସ୍ଥ୍ୟ କର୍ମୀମାନଙ୍କୁ ଇ-ଟାବ୍ଲେଟ୍ ବଣ୍ଟନପୂର୍ବକ ImTeCHO – ସୃଜନାତ୍ମକ ମୋବାଇଲ୍ ଆପର ଶୁଭାରମ୍ଭ କରିଥିଲେ । ଆଶାକର୍ମୀଙ୍କ ଦକ୍ଷତା ବୃଦ୍ଧି ପାଇଁ ଏହି ମୋବାଇଲ ଆପ ଉଦ୍ଦିଷ୍ଟ । ଏହି ଅବସରରେ ସେ କେତେକ ବିକାଶ ମୂଳକ କାର୍ଯ୍ୟକ୍ରମର ଶୁଭାରମ୍ଭ କରିଥିଲେ । ଆଗ୍ରହ ସହ ଜନସଭାରେ ଅପେକ୍ଷା କରିଥିବା ଜନସାଧାରଣଙ୍କୁ ପ୍ରଧାନମନ୍ତ୍ରୀ କହିଥିଲେ ଯେ ନିଜ ପୈତୃକ ସହରକୁ ଫେରିବା ଏବଂ ଏଠାରେ ଏତେ ଭବ୍ୟ ସ୍ୱାଗତ ପାଇବା ମୋ ପାଇଁ ବିଶେଷ ଅଭିଜ୍ଞତା । ଆଜି ମୁଁ ଯାହା ହୋଇଛି ତାହା କେବଳ ବଦନଗର ମାଟିରୁ, ଆପଣମାନଙ୍କ ଗହଣରେ ରହି ପାଇଥିବା ମୂଲ୍ୟବୋଧ ଯୋଗୁ ପାଇପାରିଛି ବୋଲି ପ୍ରଧାନମନ୍ତ୍ରୀ କହିଥିଲେ । ଆପଣମାନଙ୍କ ଆଶୀର୍ବାଦ ନେଇ ମୁଁ ଫେରିଯାଉଛି ଏବଂ ଆପଣମାନଙ୍କୁ ଆଶ୍ୱାସନା ଦେଉଛି ଯେ ମୁଁ ଦେଶ ପାଇଁ ଆହୁରି କଠିନ ପରିଶ୍ରମ କରିବି ବୋଲି ପ୍ରଧାନମନ୍ତ୍ରୀ ବଦନଗରର ଜନସାଧାରଣଙ୍କୁ କହିଥିଲେ । ସ୍ୱାସ୍ଥ୍ୟ କ୍ଷେତ୍ରର ପ୍ରକଳ୍ପ, ବିଶେଷ କରି ସଘନ ମିଶନ ଇନ୍ଦ୍ରଧନୁଷର ଶୁଭାରମ୍ଭ କରିଥିବାରୁ ପ୍ରଧାନମନ୍ତ୍ରୀ ଆନନ୍ଦ ବ୍ୟକ୍ତ କରିଥିଲେ । ସେ ଉଲ୍ଲେଖ କରିଥିଲେ ଯେ କିପରି ସରକାର Stent ମୂଲ୍ୟ ହ୍ରାସ କରିପାରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଗରିବ ଲୋକମାନଙ୍କ ପାଇଁ ସ୍ୱାସ୍ଥ୍ୟସେବାକୁ ସୁଲଭ କରିବା ଦିଗରେ ସରକାର କାର୍ଯ୍ୟ କରୁଛନ୍ତି । ମେଡିକାଲ କଲେଜର ଛାତ୍ରଛାତ୍ରୀଙ୍କ ସହ ଆଲୋଚନା ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ, ଆମ ସମାଜରେ ଆହୁରି ଡାକ୍ତରଙ୍କ ଆବଶ୍ୟକତା ରହିଛି, ଯେଉଁମାନେ ଲୋକମାନଙ୍କ ସେବା କରିପାରିବେ ।
ୟୁକ୍ରେନ ରାଷ୍ଟ୍ରପତି ମହା ମହିମ ଭୋଲୋଡିମିର ଜେଲେନସ୍କିଙ୍କ ସହ ଟେଲିଫୋନରେ କଥା ହୋଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୟୁକ୍ରେନର ରାଷ୍ଟ୍ରପତି ମାନ୍ୟବର ଭୋଲୋଡିମିର ଜେଲେନସ୍କିଙ୍କ ସହ ଟେଲିଫୋନ୍ ରେ ଆଲୋଚନା କରିଛନ୍ତି। ୟୁକ୍ରେନର ରାଷ୍ଟ୍ରପତି ଜି -20 ର ଭାରତର ଅଧ୍ୟକ୍ଷତା ପାଇଁ ତାଙ୍କର ଶୁଭେଚ୍ଛା ଜଣାଇଛନ୍ତି। ଖାଦ୍ୟ ଏବଂ ଶକ୍ତି ନିରାପତ୍ତା ଭଳି ବିକାଶଶୀଳ ରାଷ୍ଟ୍ରଗୁଡିକର ଚିନ୍ତାଧାରାକୁ ସ୍ୱର ଦେବା ସହିତ ପ୍ରଧାନମନ୍ତ୍ରୀ ଭାରତର ଜି -20 ଅଧ୍ୟକ୍ଷତାର ମୁଖ୍ୟ ପ୍ରାଥମିକତା ଭାବରେ ବର୍ଣ୍ଣନା କରିଛନ୍ତି। ଦ୍ୱିପାକ୍ଷିକ ସହଯୋଗକୁ ମଜବୁତ କରିବାର ସୁଯୋଗ ଉପରେ ଦୁଇ ନେତା ଆଲୋଚନା କରିଥିଲେ। ଚଳିତ ବର୍ଷ ପ୍ରାରମ୍ଭରେ ୟୁକ୍ରେନରୁ ଫେରିବାକୁ ଥିବା ଭାରତୀୟ ଛାତ୍ରମାନଙ୍କ ନିରନ୍ତର ଶିକ୍ଷା ପାଇଁ ବ୍ୟବସ୍ଥା କରିବାକୁ ପ୍ରଧାନମନ୍ତ୍ରୀ ୟୁକ୍ରେନ କର୍ତ୍ତୃପକ୍ଷଙ୍କୁ ଅନୁରୋଧ କରିଥିଲେ । ୟୁକ୍ରେନରେ ଚାଲିଥିବା ବିବାଦ ବିଷୟରେ ନେତାମାନେ ମଧ୍ୟ ମତ ବିନିମୟ କରିଥିଲେ। ତୁରନ୍ତ ଯୁଦ୍ଧ ବନ୍ଦ କରିବାକୁ ପ୍ରଧାନମନ୍ତ୍ରୀ ମୋଦୀ ତାଙ୍କ ଆହ୍ବାନକୁ ଦୃଢ଼ ଭାବରେ ଦୋହରାଇଛନ୍ତି ଏବଂ ସେମାନଙ୍କ ମତଭେଦର ସ୍ଥାୟୀ ସମାଧାନ ପାଇଁ ଉଭୟ ପକ୍ଷ କଥାବାର୍ତ୍ତା ଏବଂ କୂଟନୈତିକ ସ୍ତରକୁ ଫେରିବା ଉଚିତ ବୋଲି କହିଛନ୍ତି। ଯେ କୌଣସି ଶାନ୍ତି ପ୍ରୟାସ ପାଇଁ ପ୍ରଧାନମନ୍ତ୍ରୀ ମଧ୍ୟ ଭାରତର ସମର୍ଥନ ଜଣାଇଛନ୍ତି ଏବଂ ପ୍ରଭାବିତ ସାଧାରଣ ନାଗରିକଙ୍କ ପାଇଁ ମାନବିକ ସହାୟତା ଜାରି ରଖିବାକୁ ଭାରତର ପ୍ରତିବଦ୍ଧତାକୁ ନିଶ୍ଚିତ କରିଛନ୍ତି।
ଶହୀଦ ଭଗତ ସିଂହଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି ଅର୍ପଣ

ଜୟନ୍ତୀ ଅବସରରେ ଶହୀଦ ଭଗତ ସିଂହଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ମହାନ ସ୍ୱାଧୀନତା ସଂଗ୍ରାମୀ ଶହୀଦ ଭଗତ ସିଂହଙ୍କୁ ତାଙ୍କ ଜନ୍ମ-ଜୟନ୍ତୀ ଅବସରରେ ବିନମ୍ର ଶ୍ରଦ୍ଧାଞ୍ଜଳି । ବୀର ଭଗତ ସିଂହ ପ୍ରତି ଭାରତୀୟଙ୍କ ହୃଦୟରେ ବିରାଜମାନ କରୁଛନ୍ତି । ତାଙ୍କ ବୀରତ୍ୱପୂର୍ଣ୍ଣ ବଳିଦାନ ଅସଂଖ୍ୟ ଲୋକଙ୍କ ମଧ୍ୟରେ ଦେଶପ୍ରେମର ବହ୍ନିକୁ ପ୍ରଜ୍ୱଳିତ କରିଥିଲା । ଜୟନ୍ତୀ ଅବସରରେ ତାଙ୍କୁ ନମନ କରୁଛି ଓ ତାଙ୍କ ମହାନ ଆଦର୍ଶକୁ ସ୍ମରଣ କରୁଛି ।”
ପ୍ରଧାନମନ୍ତ୍ରୀ ନୂଆଖାଇରେ ସମସ୍ତଙ୍କୁ ଅଭିବାଦନ ଜଣାଇଛନ୍ତି

ନୂଆଖାଇର ଶୁଭ ଅବସରରେ ପ୍ରଧାନମନ୍ତ୍ରୀ ଦେଶକୁ ଅଭିବାଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: ନୂଆଖାଇ ଜୁହାର! ଏହି ଶୁଭ ଅବସରରେ ସମସ୍ତଙ୍କୁ ଶୁଭେଚ୍ଛା । ନୂଆଖାଇ ଉପରେ ଆମେ ଆମର ପରିଶ୍ରମୀ କୃଷକଙ୍କ ଉଲ୍ଲେଖନୀୟ ଉଦ୍ୟମ ଏବଂ ରାଷ୍ଟ୍ର ର୍ନିମାଣରେ ସେମାନଙ୍କର ଭୂମିକାକୁ ପ୍ରଶଂସା କରୁଛୁ । ସମସ୍ତଙ୍କ ଉତ୍ତମ ସ୍ୱାସ୍ଥ୍ୟ ଏବଂ ସୁସ୍ଥତା ପାଇଁ ମୁଁ ପ୍ରାର୍ଥନା କରୁଛି ।
ଜାତୀୟ ମତଦାତା ଦିବସରେ ନାଗରିକମାନଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାତୀୟ ମତଦାତା ଦିବସ ଅବସରରେ ଦେଶର ନାଗରିକମାନଙ୍କୁ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । ନିର୍ବାଚନକୁ ଲୋକତନ୍ତ୍ରର ଉତ୍ସବ ଭାବେ ବର୍ଣ୍ଣନା କରି ପ୍ରଧାନମନ୍ତ୍ରୀ ସବୁ ଯୋଗ୍ୟ ମତଦାତା ନିର୍ବାଚନ ବେଳେ ନିଜର ଭୋଟଦାନ ଅଧିକାର ସାବ୍ୟସ୍ତ କରିବାକୁ ନିବେଦନ କରିଛନ୍ତି । 18-ବର୍ଷରେ ପଦାର୍ପଣ କରୁଥିବା ଯୁବ ମତଦାତାମାନେ ନିଜ ନିଜର ନାମ ଭୋଟର ତାଲିକାରେ ଦରଜ କରାଇବାକୁ ସେ ଆହ୍ଵାନ ଦେଇଛନ୍ତି । “ଜାତୀୟ ମତଦାତା ଦିବସରେ ଆପଣମାନଙ୍କୁ ଅଭିନନ୍ଦନ । ନିର୍ବାଚନ ଆୟୋଗଙ୍କୁ ଶୁଭକାମନା ଏବଂ ଆମ ଗଣତନ୍ତ୍ରରେ ଆୟୋଗଙ୍କ ଗୁରୁତ୍ଵପୂର୍ଣ୍ଣ ଭୂମିକାକୁ ଆମେ ସମ୍ମାନ ଜଣାଉଛୁ । ନିର୍ବାଚନ ହେଉଛି ଲୋକତାନ୍ତ୍ରିକ ଉତ୍ସବ । ଗଣତନ୍ତ୍ରର ସର୍ବେସର୍ବା ଭାବେ ବିବେଚିତ ଜନତାଙ୍କ ଜନାଦେଶ ଏଥିରେ ପ୍ରତିଫଳିତ ହୋଇଥାଏ । ପ୍ରତ୍ୟେକ ଯୋଗ୍ୟ ପୁରୁଷ ଓ ମହିଳା ମତଦାତା ସେମାନଙ୍କ ମତଦାନ ଅଧିକାର ସାବ୍ୟସ୍ତ କରିବାକୁ ମୁଁ ନିବେଦନ କରୁଛି ଏବଂ 18-ବର୍ଷ ବୟସରେ ପଦାର୍ପଣ କରୁଥିବା ମୋର ଯୁବ ବନ୍ଧୁମାନଙ୍କୁ ଭୋଟର ତାଲିକାରେ ନାମ ଦର କରାଇବାକୁ ଆହ୍ଵାନ ଦେଉଛି,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଆନ୍ଧ୍ରପ୍ରଦେଶର ଏଲୁରୁରେ ଥିବା ଏକ ରସାୟନିକ ୟୁନିଟରେ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ଏଲୁରୁରେ ଥିବା ଏକ ରସାୟନିକ ୟୁନିଟରେ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ଆହତଙ୍କ ଶୀଘ୍ର ଆରୋଗ୍ୟ ପାଇଁ ସେ ପ୍ରାର୍ଥନା କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍ କରିଛନ୍ତି; “ଆନ୍ଧ୍ରପ୍ରଦେଶର ଏଲୁରୁରେ ଥିବା ଏକ ରାସାୟନିକ ୟୁନିଟରେ ଦୁର୍ଘଟଣା ହେତୁ ପ୍ରାଣ ହରାଇବା ଲୋକଙ୍କ ପାଇଁ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ : ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ।”
ବାରାଣସୀରେ ବିଭିନ୍ନ ଉନ୍ନୟନ ପ୍ରକଳ୍ପର ଉଦଘାଟନ ଓ ଆଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରାଣସୀରେ 900 କୋଟି ଟଙ୍କାରୁ ଉର୍ଦ୍ଧ୍ଵ ବିଭିନ୍ନ ଗୁରୁତ୍ୱପୂର୍ଣ୍ଣ ପ୍ରକଳ୍ପର ଉଦଘାଟନ କରିବା ସହ ଆଧାରଶିଳା ସ୍ଥାପନ କରିଥିଲେ । ଉଦଘାଟିତ ହୋଇଥିବା ଏହି ପ୍ରକଳ୍ପମାନଙ୍କ ମଧ୍ୟରେ ରହିଛି ବାରାଣସୀ ସହର ଗ୍ୟାସ ପରିବଂଟନ ପ୍ରକଳ୍ପ ଓ ବାରାଣସୀ- ବାଲିଆ ମେମୁ (MEM ଜାନୁଆରୀରେ ପ୍ରବାସୀ ଭାରତୀୟ ଦିବସର ଆୟୋଜନ କରାଯାଉଥିବାରୁ ବାରାଣସୀକୁ ଏହାର ସୁନ୍ଦର ଆତିଥ୍ୟ ପ୍ରଦର୍ଶନ କରିବାର ଆଉ ଏକ ସୁଯୋଗ ଆସୁଛି ।
ପ୍ରଧାନମନ୍ତ୍ରୀଙ୍କୁ ଭେଟିଲେ କାନାଡାର ବିରୋଧୀ ଦଳ ନେତା ଆନ୍ଦୃ ଶୀର

କାନାଡା କଞ୍ଜରଭେଟିଭ ପାର୍ଟିର ନେତା ତଥା ସେଠାକାର ସଂସଦରେ ବିରୋଧୀ ଦଳ ନେତା ମିଷ୍ଟର ଆନ୍ଦୃ ଶୀର ଆଜି ନୂଆଦିଲ୍ଲୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ 2015ରେ ତାଙ୍କର କାନାଡା ଗସ୍ତ ସମୟରେ ଦୁଇ ଦେଶ ମଧ୍ୟରେ ସମ୍ପର୍କକୁ ରଣନୈତିକ ଭାଗୀଦାରୀର ସ୍ଥାନ ମିଳିଥିଲା । ପ୍ରଧାନମନ୍ତ୍ରୀ ବିଭିନ୍ନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ସୁଦୃଢ଼ କରିବା ଉପରେ ଗୁରୁତ୍ୱ ଦେଇଥିଲେ । ମିଷ୍ଟର ଶୀର ଉଭୟ ଦେଶ ମଧ୍ୟରେ ବନ୍ଧୁତାପୂର୍ଣ୍ଣ ସମ୍ପର୍କକୁ ଆହୁରି ଅଧିକ ବିକଶିତ କରିବା ବିଷୟରେ ନିଜ ରାୟ ବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ 7ରୁ 13 ଅକ୍ଟୋବର ପର୍ଯ୍ୟନ୍ତ ମିଷ୍ଟର ଶୀରଙ୍କ ଭାରତରେ ସୁଖପ୍ରଦ ରହଣୀ କାମନା କରିଥିଲେ ।
ଖ୍ୱାଜା ମଇନୁଦ୍ଦିନ ଚିସ୍ତି ଦରଘାରେ ଅର୍ପଣ କରିବା ପାଇଁ ପ୍ରଧାନମନ୍ତ୍ରୀ ପଠାଇଲେ ଚଦର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀଠାରେ ଆଜି ଆଜମେର ଶରିଫର ଖ୍ୱାଜା ମଇନୁଦ୍ଦିନ ଚିସ୍ତି ଦରଘାରେ ଅର୍ପଣ କରିବା ପାଇଁ କେନ୍ଦ୍ର ସଂଖ୍ୟାଲଘୁ (ସ୍ଵାଧୀନ) ତଥା ସଂସଦୀୟ ବ୍ୟାପାର ରାଷ୍ଟ୍ରମନ୍ତ୍ରୀ ଶ୍ରୀ ମୁଖତାର ଆବାସ ନକଭି ଏବଂ ପ୍ରଧାନମନ୍ତ୍ରୀଙ୍କ କାର୍ଯ୍ୟ।ଳୟ ରାଷ୍ଟ୍ରମନ୍ତ୍ରୀ ଡଃ ଜିତେନ୍ଦ୍ର ସିଂହଙ୍କୁ ଚଦର ପ୍ରଦାନ କରିଛନ୍ତି । ଖ୍ୱାଜା ମଇନୁଦ୍ଦିନ ଚିସ୍ତିଙ୍କ ବାର୍ଷିକ ଉର୍ସ ଉତ୍ସବ ଅବସରରେ ବିଶ୍ଵର କୋଣ ଅନୁକୋଣରେ ଥିବା ତାଙ୍କ ଶ୍ରଦ୍ଧାଳୁମାନଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । ଏକ ବାର୍ତ୍ତାରେ ପ୍ରଧାନମନ୍ତ୍ରୀ କହିଛନ୍ତି ଯେ, ଖ୍ୱାଜା ମଇନୁଦ୍ଦିନ ଚିସ୍ତି ହେଉଛନ୍ତି ଭାରତର ମହାନ ଆଧ୍ୟାତ୍ମବାଦ ପରମ୍ପରାର ପ୍ରତୀକ । ଗରିବ ନୱାଜଙ୍କ ଜନସେବା ଭବିଷ୍ୟତ ପିଢିମାନଙ୍କ ପାଇଁ ସର୍ବଦା ପ୍ରେରଣାର ଉତ୍ସ ହୋଇ ରହିବ, ବୋଲି ପ୍ରଧାନମନ୍ତ୍ରୀ କହିଛନ୍ତି । ଆଗାମୀ ଉର୍ସ ଉତ୍ସବକୁ ସଫଳତାର ସହ ଆୟୋଜନ କରିବା ଲାଗି ପ୍ରଧାନମନ୍ତ୍ରୀ ତାଙ୍କର ଶୁଭକାମନା ଜଣାଇଛନ୍ତି ।
ଭାରତ-ବାଂଲାଦେଶ ସୀମାନ୍ତ ହାଟ ପ୍ରତିଷ୍ଠା, ପରିଚାଳନା ସଂକ୍ରାନ୍ତ ସଂଶୋଧିତ ବୁଝାମଣା ପତ୍ରକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତ-ବାଂଲାଦେଶ ସୀମାରେ ସୀମାନ୍ତ ହାଟ ପ୍ରତିଷ୍ଠା କରାଯିବ । ଏହାଦ୍ୱାରା ଦୁଇ ଦେଶର ସୀମାନ୍ତ ଅଂଚଳରେ ରହୁଥିବା ଲୋକମାନଙ୍କ ମଧ୍ୟରେ ସ୍ଥାନୀୟ ଭାବେ ଉତ୍ପାଦିତ ସାମଗ୍ରୀର ବିକ୍ରିବଟା ହେବ ଏବଂ ଏପ୍ରକାର ବ୍ୟବସ୍ଥା ପାରମ୍ପରିକ ବେପାର ବଣିଜକୁ ଉତ୍ସାହିତ କରିବ । ଏପ୍ରକାର ପାରସ୍ପରିକ କାରବାର ସୀମାନ୍ତ ଅଂଚଳର ଲୋକଙ୍କ କଲ୍ୟାଣ ସାଧନ କରିବ । ତେବେ ସୀମାନ୍ତ ହାଟର ପ୍ରତିଷ୍ଠା ଓ ପରିଚାଳନାଗତ ବ୍ୟବସ୍ଥାକୁ ସୁସଂହତ କରିବା ନିମନ୍ତେ ପୂର୍ବ ବୁଝାମଣା ପତ୍ରରେ ସଂଶୋଧନ ଅଣାଯିବ । ଏହି ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏବେ ଭାରତ-ବାଂଲାଦେଶ ସୀମାରେ 4ଟି ହାଟ କାର୍ଯ୍ୟକ୍ଷମ ଅଛି । ମେଘାଳୟ ଓ ତ୍ରିପୁରା ସୀମାନ୍ତରେ ଏହି ହାଟଗୁଡିକ ପରିଚାଳନା ହେଉଛି । 23.10.2010 ରେ ହୋଇଥିବା ବୁଝାମଣା ଅନୁସାରେ ଏହିସବୁ ସୀମାନ୍ତ ହାଟ କାର୍ଯ୍ୟ କରୁଛି । ତେବେ ସଂଶୋଧିତ ବୁଝାମଣା ପତ୍ର ତଥା ପରିଚାଳନାଗତ ଢ଼ାଂଚାର ନୂତନ ବ୍ୟବସ୍ଥା ଅନୁଯାୟୀ ଅଧିକ ସୀମାନ୍ତ ହାଟ ପ୍ରତିଷ୍ଠା ଓ ପରିଚାଳନାକୁ ବୈଧାନିକ କ୍ଷମତା ମିଳିବ ।
ଜଳ ସମ୍ପଦ ବିକାଶ ଏବଂ ପରିଚାଳନା କ୍ଷେତ୍ରରେ ସହଯୋଗ ଉପରେ ଭାରତ ଏବଂ ଡେନମାର୍କ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷରକୁ କ୍ୟାବିନେଟ୍ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଜଳ ସମ୍ପଦ ବିକାଶ ଏବଂ ପରିଚାଳନା କ୍ଷେତ୍ରରେ ସହଯୋଗ ଉପରେ ଭାରତ ଏବଂ ଡେନମାର୍କ ମଧ୍ୟରେ ସ୍ୱାକ୍ଷରିତ ଏକ ବୁଝାମଣାପତ୍ର (ଏମଓୟୁ) ବିଷୟରେ ଅବଗତ କରାଯାଇଛି । ବୁଝାମଣାପତ୍ରରେ ସହଯୋଗର ବ୍ୟାପକ କ୍ଷେତ୍ର ଗୁଡ଼ିକ ହେଉଛି: ଡିଜିଟାଲାଇଜେସନ୍ ଏବଂ ସୂଚନା ବ୍ୟବହାରର ସହଜତା ସମନ୍ୱିତ ଏବଂ ସ୍ମାର୍ଟ ଜଳ ଉତ୍ସ ବିକାଶ ଏବଂ ପରିଚାଳନା; ଜଳ ପ୍ରବେଶ କରୁଥିବା ମୃତ୍ତିକାର ମ୍ୟାପିଙ୍ଗ୍‍, ଭୂତଳ ଜଳ ମଡେଲିଂ, ମନିଟରିଂ ଏବଂ ରିଚାର୍ଜ; ଘର ଗୁଡିକୁ ଦକ୍ଷ ଏବଂ ନିରନ୍ତର ଜଳ ଯୋଗାଣ, ଅଣ–ରାଜସ୍ୱ ଜଳ ହ୍ରାସ ଏବଂ ଶକ୍ତି ସଂରକ୍ଷଣ ସହିତ; ବ୍ୟବହାରତା, ସ୍ଥିରତା ଏବଂ ଅର୍ଥନୈତିକ ବିକାଶ ପାଇଁ ନଦୀ ଓ ଜଳ ଉତ୍ସର ବିକାଶ; ଜଳ ଗୁଣବତ୍ତା ମନିଟରିଂ ଏବଂ ପରିଚାଳନା; ବର୍ଜ୍ୟଜଳର ପୁନଃ ବ୍ୟବହାର ପାଇଁ ବୃତ୍ତାକାର ଅର୍ଥନୀତି ସହିତ ନର୍ଦ୍ଦମାଜଳ / ବର୍ଜ୍ୟଜଳର ବିଶୋଧନ, ବ୍ୟାପକ ପଙ୍କ ପରିଚାଳନା ଏବଂ ଜଳ ଯୋଗାଣ ଏବଂ ପରିମଳ କ୍ଷେତ୍ରରେ ଅକ୍ଷୟ ଶକ୍ତିର ସର୍ବାଧିକ ବ୍ୟବହାରକୁ ଅନ୍ତର୍ଭୁକ୍ତ କରିବା; ପ୍ରାକୃତିକ ସମାଧାନ ସହିତ ଜଳବାୟୁ ପରିବର୍ତ୍ତନ ହ୍ରାସ ଏବଂ ଗ୍ରହଣଶୀଳତା ସହରାଞ୍ଚଳ ବନ୍ୟା ପରିଚାଳନା ସହିତ ନଦୀ କୈନ୍ଦ୍ରିକ ସହରୀ ଯୋଜନା ସହର ଆଖପାଖ ଏବଂ ଗ୍ରାମାଞ୍ଚଳରେ ପ୍ରାକୃତିକ ତରଳ ବର୍ଜ୍ୟବସ୍ତୁ ହ୍ରାସ ପାଇଁ ପଦକ୍ଷେପ ଏହି ବୁଝାମଣା ଜଳ ସମ୍ପଦ ବିକାଶ ଏବଂ ପରିଚାଳନା କ୍ଷେତ୍ରରେ ସହଯୋଗକୁ ବ୍ୟାପକ ଭାବେ ମଜବୁତ କରିବ; ଗ୍ରାମୀଣ ଜଳ ଯୋଗାଣ; ଏବଂ ସହଯୋଗ ପରିସରରେ ଅଧିକାରୀ, ଶିକ୍ଷାବିତ, ଜଳ କ୍ଷେତ୍ର ଏବଂ ଶିଳ୍ପ ମଧ୍ୟରେ ପ୍ରତ୍ୟକ୍ଷ ସହଯୋଗ ମାଧ୍ୟମରେ ନର୍ଦ୍ଦମାଜଳ / ବର୍ଜ୍ୟଜଳ ବିଶୋଧନ କରିବ । ପୃଷ୍ଠଭୂମି: ଡେନମାର୍କର ପ୍ରଧାନମନ୍ତ୍ରୀ ସୁଶ୍ରୀ ମେଟେ ଫ୍ରେଡେରିକସେନ୍ ଏବଂ ଭାରତର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୮ ସେପ୍ଟେମ୍ବର ୨୦୨୦ ରେ ଭାରତ ଏବଂ ଡେନମାର୍କ ମଧ୍ୟରେ ଏକ ଭର୍ଚୁଆଲ୍ ଶିଖର ସମ୍ମିଳନୀରେ ସହ ଅଧ୍ୟକ୍ଷତା କରିଥିଲେ ଏବଂ ଦୁଇ ଦେଶ ମଧ୍ୟରେ ସବୁଜ ରଣନୀତିକ ସହଯୋଗ ପ୍ରତିଷ୍ଠା ଉପରେ ମିଳିତ ବିବୃତ୍ତି ଜାରି କରିଥିଲେ । ମିଳିତ ବିବୃତ୍ତିଟି ବାସ୍ତବରେ ପରିବେଶ / ଜଳ ଏବଂ ବୃତ୍ତାକାର ଅର୍ଥନୀତି ଏବଂ ସ୍ମାର୍ଟ ସିଟି ସମେତ ସ୍ଥାୟୀ ସହରୀ ବିକାଶ କ୍ଷେତ୍ରରେ ସହଯୋଗର ପରିକଳ୍ପନା କରିଛି । ପ୍ରଧାନମନ୍ତ୍ରୀଙ୍କୁ ଭେଟିବା ପରେ ଡେନମାର୍କର ପ୍ରଧାନମନ୍ତ୍ରୀ ଶ୍ରୀମତୀ ମେଟେ ଫ୍ରେଡେରିକସେନ୍ ୦୯ ଅକ୍ଟୋବର ୨୦୨୧ ରେ ଭାରତ ଗସ୍ତ ସମୟରେ ସବୁଜ ରଣନୀତିକ ସହଯୋଗ ଉପରେ ଅନ୍ୟମାନଙ୍କ ମଧ୍ୟରେ ପ୍ରଧାନମନ୍ତ୍ରୀ ଏହି ମିଳିତ ବିବୃତ୍ତିକୁ ଅନୁସରଣ କରିଥିଲେ: ସ୍ମାର୍ଟ ଜଳ ଉତ୍ସ ପରିଚାଳନା ପାଇଁ ସେଣ୍ଟର ଅଫ୍ ଏକ୍ସଲେନ୍ସ ପ୍ରତିଷ୍ଠା (ସିଓଇଏସ୍‍ଡବ୍ଲ୍ୟୁଏଆରଏଏମ) ପାନଜୀର ସ୍ମାର୍ଟ ସିଟି ପରୀକ୍ଷାଗାର ଆଧାରରେ ବାରାଣାସୀରେ ନଦୀ ସଫେଇ ପାଇଁ ଏକ ପରୀକ୍ଷାଗାର ପ୍ରତିଷ୍ଠା । ଭାରତର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡେନମାର୍କ ଗସ୍ତ କରିବା ସମୟରେ ଭାରତ ସରକାରଙ୍କ ଜଳ ଶକ୍ତି ମନ୍ତ୍ରଣାଳୟ ଏବଂ ଏବଂ ଡେନମାର୍କ ସରକାରଙ୍କ ପରିବେଶ ମନ୍ତ୍ରଣାଳୟ ମଧ୍ୟରେ ୩ ମଇ, ୨୦୨୨ରେ ଏକ ରାଜିନାମା ସ୍ୱାକ୍ଷରିତ ହୋଇଛି । ଏକ ବ୍ୟାପକ ଆଗ୍ରହପତ୍ରରେ ପ୍ରବେଶ କରିବା ଉଦ୍ଦେଶ୍ୟରେ ଏହି ରାଜିନାମା ସ୍ୱାକ୍ଷରିତ ହୋଇଛି ଯାହା ଦୁଇଟି ନୂତନ ପଦକ୍ଷେପକୁ ଅନ୍ତର୍ଭୁକ୍ତ କରିବ; ସ୍ମାର୍ଟ ଜଳ ସମ୍ପଦ ପରିଚାଳନା ପାଇଁ ଏକ ଉତ୍କର୍ଷ କେନ୍ଦ୍ର ଏବଂ ବାରାଣାସୀର ସ୍ୱଚ୍ଛ ନଦୀ ଜଳ ଉପରେ ଏକ ସ୍ମାର୍ଟ ପରୀକ୍ଷାଗାର । ପ୍ରସ୍ତାବିତ ସହଯୋଗର ମୌଳିକ ଉଦ୍ଦେଶ୍ୟ ହେଉଛି ସାମଗ୍ରିକ ଏବଂ ସ୍ଥାୟୀ ଆଭିମୁଖ୍ୟ ମାଧ୍ୟମରେ ବର୍ତ୍ତମାନ ଏବଂ ଭବିଷ୍ୟତର ଆବଶ୍ୟକତା ପୂରଣ କରିବା ପାଇଁ ନିରାପଦ ଏବଂ ସୁରକ୍ଷିତ ଜଳ ସୁନିଶ୍ଚିତ କରିବା । ମାନ୍ୟବର ଜଳ ଶକ୍ତି ମନ୍ତ୍ରୀଙ୍କ ନେମାର୍କ ଗସ୍ତ ସମୟରେ ଆଗ୍ରହପତ୍ରକୁ ଅନୁସରଣ କରି ଭାରତ ସରକାରଙ୍କ ଜଳସମ୍ପଦ ବିଭାଗ, ଗ୍ରାମ୍ୟ ଉନ୍ନୟନ ଏବଂ ଗଙ୍ଗା ସଫେଇ ଏବଂ ଡେନମାର୍କ ସରକାରଙ୍କ ପରିବେଶ ମନ୍ତ୍ରଣାଳୟ ମଧ୍ୟରେ ଏକ ବୁଝାମଣା ୧୨.୦୯.୨୦୨୨ ରେ ହୋଇଥିଲା ।
କେନ୍ଦ୍ର କର୍ମଚାରୀ, ପେନସନଭୋଗୀଙ୍କୁ ଅତିରିକ୍ତ 1 ପ୍ରତିଶତ ମହଙ୍ଗା ଭତ୍ତା ଓ ରିଲିଫ ପ୍ରଦାନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

କେନ୍ଦ୍ର ସରକାରଙ୍କ କର୍ମଚାରୀମାନେ ଆଉ ଏକ କିସ୍ତିର ଅତିରିକ୍ତ 1 ପ୍ରତିଶତ ମହଙ୍ଗା ଭତ୍ତା ପାଇବେ । ସେହିପରି କେନ୍ଦ୍ର ପେନସନଭୋଗୀମାନଙ୍କ ପାଇଁ ମଧ୍ୟ ଅତିରିକ୍ତ 1 ପ୍ରତିଶତ ମହଙ୍ଗା ରିଲିଫ ମିଳିବ । ଏହା 1 ଜୁଲାଇ 2017ରୁ ପିଛିଲା ଭାବେ ଲାଗୁ ହେବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ଏହି ପ୍ରସ୍ତାବକୁ ମଞ୍ଜୁରି ମିଳିଛି । ସପ୍ତମ ବେତନ ଆୟୋଗଙ୍କ ସୁପାରିସ ଆଧାରରେ ସ୍ୱୀକୃତ ଫର୍ମୁଲା ଅନୁଯାୟୀ ଏହି ମହଙ୍ଗା ଭତ୍ତା ବୃଦ୍ଧି କରାଯାଇଛି । ବର୍ତ୍ତମାନ କେନ୍ଦ୍ର କର୍ମଚାରୀ/ ପେନସନଭୋଗୀମାନଙ୍କୁ 4 ପ୍ରତିଶତ ମହଙ୍ଗା ଭତ୍ତା / ରିଲିଫ ମିଳୁଥିବା ବେଳେ ଅତିରିକ୍ତ କିସ୍ତି ଯୋଗୁଁ ଏହା 5 ପ୍ରତିଶତକୁ ବୃଦ୍ଧି ପାଇବ । ମହଙ୍ଗା ଭତ୍ତା ଏବଂ ମହଙ୍ଗା ରିଲିଫ ପ୍ରଦାନ କାରଣରୁ ସରକାରୀ ରାଜକୋଷ ଉପରେ ବାର୍ଷିକ ମୋଟ 3068.26 କୋଟି ଟଙ୍କା ଏବଂ ଆର୍ଥିକ ବର୍ଷ 2017-18 (ଜୁଲାଇ 2017 ଠାରୁ ଫେବୃଆରୀ 2018 ପର୍ଯ୍ୟନ୍ତ 8 ମାସର ଅବଧି ନିମନ୍ତେ)ରେ 2045.50 କୋଟି ଟଙ୍କାର ବ୍ୟୟଭାର ପଡ଼ିବ । ଏହାଦ୍ୱାରା 49.26 ଲକ୍ଷ କେନ୍ଦ୍ରୀୟ କର୍ମଚାରୀ ଏବଂ 61.17 ଲକ୍ଷ କେନ୍ଦ୍ର ପେନସନଭୋଗୀ ଲାଭାନ୍ୱିତ ହେବେ ।